Ме́сяца ию́ня в 9-й день

Свята́го пра́веднаго Алекси́я, пресви́тера Моско́вскаго

НА МА́ЛЕЙ ВЕЧЕ́РНИ

На Го́споди, воззва́х: стихи́ры, глас 1.

Подо́бен: Небе́сных чино́в:

Любве́ Боже́ственныя испо́лнен,/ те́плую моли́тву о стра́ждущих и скорбя́щих/ ко Всеми́лостивому Спа́су непреста́нно возноси́л еси́,// ди́вный ста́рче Алекси́е.

Досточу́дне о́тче Алекси́е,/ моли́тися не преста́й о нас/ и проще́ние прегреше́ний и ве́ры укрепле́ние испроси́,/ я́ко ско́рый помо́щник и уте́шитель// всем, прибега́ющим к тебе́.

Во дни ско́рби и гоне́ний/ любо́вь Христо́ву лю́дем пропове́дал еси́, о́тче,/ и, си́лою ея́ побежда́я тьму безбо́жия,// наставля́л еси́ ча́да духо́вная ко спасе́нию ве́чному.

Сла́ва, глас 6:

Ста́рчества святы́х оте́ц насле́дниче,/ в труде́х и моли́тве ду́шу твою́ созида́я,/ сокро́вищницу благи́х даро́в соде́лал еси́ ю́,/ из нея́же живи́тельныя струи́ жа́ждущим нетле́нныя жи́зни истеко́ша,// пресла́вне ста́рче Алекси́е.

И ны́не, Богоро́дичен:

Де́ву и Ма́терь,/ Младе́нца и Преве́чнаго Бо́га па́че ума́ ро́ждшую,/ Пресвяту́ю Богоро́дицу Мари́ю воспои́м, ве́рнии,// Та бо непрело́жная Засту́пница ро́да христиа́нскаго.

На стихо́вне стихи́ры, глас 2.

Подо́бен: До́ме Евфра́фов:

Дарова́ся Це́ркви Ру́сской/ ра́дость ве́лия,/ пра́ведный ста́рец Алекси́й,/ и́же обре́те дерзнове́ние пред Го́сподем// моли́тися о спасе́нии душ на́ших.

Стих: Блаже́н муж, боя́йся Го́спода,// в за́поведех Его́ восхо́щет зело́.

Луча́ми Све́та Боже́ственнаго озаря́емь,/ светоно́сне ста́рче Алекси́е,/ просвети́ и ны́не/ ду́ши сла́вящих тя// све́том нетле́ния.

Стих: Свяще́нницы Твои́ облеку́тся в пра́вду,// и преподо́бнии Твои́ возра́дуются.

Таи́нницы Пресвяты́я Тро́ицы,/ ста́рче Алекси́е и священному́чениче Се́ргие,/ со все́ми святы́ми земли́ Ру́сския,/ моли́те спасти́ся Оте́честву на́шему// правосла́вныя ве́ры утвержде́нием.

Сла́ва, глас 8:

О́тче Алекси́е люботру́дне,/ моли́твенниче те́плый о всех, притека́ющих к тебе́,/ ми́лующим се́рдцем вся́кия ско́рби утоля́еши,/ ра́дость духо́вную да́руя,/ и со апо́столом, ученико́м возлю́бленным,// запове́дуеши в любви́ пребыва́ти.

И ны́не, Богоро́дичен.

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры, глас 5.

Подо́бен: Ра́дуйся:

Ра́дуйся, первопресто́льный гра́де,/ обреты́й сокро́вище нетле́нное,/ мо́щи целе́бныя пра́веднаго ста́рца Алекси́я,/ я́ко пресве́тлую зарю́ со́лнечную,/ Боже́ственною благода́тию пресла́вная чудеса́ источа́ющия./ Те́мже, соше́дшеся, с ра́достию возопии́м:/ о всечу́дне о́тче Алекси́е,/ моли́ просла́вльшаго тя Го́спода// дарова́ти Оте́честву на́шему мир и ве́лию ми́лость.

Ра́дуйся и торжеству́й, земле́ Ру́сская,/ днесь бо наста́ па́мять ве́рнаго служи́теля Святы́я Тро́ицы,/ ста́рца Алекси́я Моско́вскаго,/ кро́тостию бу́рю зло́бы умиря́ющаго,/ моли́тве и ве́ре в милосе́рдие Бо́жие науча́ющаго,/ заблу́дших на стезю́ спасе́ния наставля́ющаго./ Его́же моли́твами, Человеколю́бче Го́споди,// низпосли́ лю́дем Твои́м мир и ве́лию ми́лость.

Красу́йся, Це́рковь Ру́сская,/ па́мять всесве́тлую Алекси́я досточу́днаго соверша́ющи/ и пе́сненными похвалы́ того́ воспева́ющи:/ ра́дуйся, Боже́ственныя любве́ свети́льниче,/ бе́дствующим ско́рый помо́щниче и неду́жным исцели́телю,/ и́щущим спасе́ния всему́дрый наста́вниче/ и покая́ния в терпе́нии скорбе́й пропове́дниче./ Те́мже, о́тче богому́дре, не преста́й моли́ти Влады́ку Вседержи́теля// умири́ти мир и спасти́ ду́ши на́ша.

Ра́дуйся, пресла́вне Алекси́е,/ благи́х роди́телей о́трасль пречестна́я,/ ты, смире́нно во́лю свою́ отсека́я,/ благослове́ние ма́тере твоея́ испо́лнил еси́/ и, чин иере́йский благогове́йне восприе́м,/ до́бре ча́да церко́вная упа́сл еси́./ Сего́ ра́ди с любо́вию ти вопие́м:/ ра́дуйся, послуша́ния до́брый рачи́телю,/ ра́дуйся, ста́рчества святы́х оте́ц прее́мниче,/ ра́дуйся, те́плый о лю́дех моли́твенниче,/ ра́дуйся, ли́ку святы́х соприча́стниче./ С ни́миже, днесь предстоя́ Престо́лу Святы́я Тро́ицы,// моли́ дарова́ти душа́м на́шим ве́лию ми́лость.

Глас 6.

Подо́бен: Все отло́жше:

Огне́м любве́ Боже́ственныя распала́емь/ и све́тлостию доброде́телей осия́емь,/ ста́рче пра́ведне Алекси́е,/ то́ки живи́тельныя любве́ ве́рным излия́л еси́,/ сердца́ скорбя́щих ра́достию напая́я,/ я́звы грехо́вныя и страсте́й неду́ги исцеля́я,/ светоно́сными луча́ми ве́ры тьму неве́рия прогоня́я/ и теплото́ю моли́тв твои́х вся́ку сле́зу изсуша́я./ Те́мже тя, я́ко свети́льника Бо́жия и отца́ чадолюби́ва,// ны́не с любо́вию благоче́стно велича́ем.

Глас 4.

Подо́бен: Я́ко до́бля:

Дара́ми духо́вными от Бо́га укра́шенный,/ Тому́ Еди́ному послужи́л еси́,/ ста́рче пресла́вный Алекси́е,/ скорбя́щих и отча́янных утеша́я,/ пропа́вших на по́ли бра́ни сро́дником возвраща́я,/ нестрое́ния и раздо́ры семе́йныя примиря́я,/ боля́щих и неду́жных исцеля́я,/ заблу́ждших от па́губных страсте́й свобожда́я,/ и́щущих спасе́ния послуша́нию и покая́нию науча́я/ и всех любо́вию и моли́твою твое́ю покрыва́я./ Помози́ и нам, блаже́нне о́тче,/ душ спасе́ние улучи́ти// и Ца́рствия Небе́снаго дости́гнути.

Сла́ва, глас 2:

Избра́нниче Бо́жий, пра́ведне Алекси́е,/ рожде́ние твое́ моли́твами святи́теля Филаре́та благопоспе́шно соверши́ся,/ ста́рческое служе́ние лю́дем Кроншта́дтским па́стырем откры́ся,/ вхожде́ние же в Небе́сныя оби́тели/ благослове́нием испове́дника Патриа́рха Ти́хона препровожда́емо бысть./ Ны́не же, предстоя́ Престо́лу Бо́жию,/ прославля́еши Отца́ и Сы́на и Свята́го Ду́ха,// Тро́ицу Единосу́щную и Неразде́льную.

И ны́не, Богоро́дичен: Пре́йде сень зако́нная:

Вход. Проки́мен дне. И чте́ния 3 преподо́бническая.

На лити́и стихи́ра, глас 3:

Наста́ днесь све́тлый пра́здник/ обре́тения честны́х моще́й пра́веднаго ста́рца Алекси́я,/ прииди́те, вси ве́рнии,/ просла́вим Преблага́го Бо́га на́шего,/ дарова́вшаго нам сокро́вище духо́вное,/ гра́ду на́шему тве́рдаго засту́пника,/ Оте́честву кре́пкаго предста́теля// и моли́твенника о душа́х на́ших.

И́ны стихи́ры, глас 1:

Све́том Боже́ственным тьму богоотсту́пничества осиява́я,/ пресве́тлый свети́льник ве́ры Христо́вы яви́лся еси́/ и лю́ди отча́янныя от неве́рия ко спасе́нию приве́л еси́,// пра́ведне о́тче Алекси́е.

Чист се́рдцем и душе́ю сый,/ Го́спода пред собо́ю вы́ну зрел еси́/ и моли́твою те́плою боле́зни приходя́щих к тебе́ врачева́л еси́,// благода́тне о́тче Алекси́е.

Христа́ всем се́рдцем возлюби́вый,/ не посрами́ нас, ве́рою на тя упова́ющих,/ и грехо́в проще́ние нам испроси́,// ди́вне о́тче Алекси́е.

Сла́ва, глас 6:

Ста́рче преди́вне Алекси́е,/ споспешеству́й нам, ча́дом твои́м,/ на ви́димыя и неви́димыя враги́ на́ша,/ и́маши бо на сие́ от Бо́га да́нную ти си́лу,/ испове́дниче и́стинный и уго́дниче Христо́в,/ да изба́вимся от вся́каго зла// твои́ми к Бо́гу моли́твами.

И ны́не, Богоро́дичен.

На стихо́вне стихи́ры, глас 8:

Любве́ и сострада́ния преиспо́лнен,/ милосе́рде о́тче Алекси́е,/ тяготы́ и ско́рби стра́ждущих поне́сл еси́,/ ско́рый помо́щник и уте́шитель тем быв.// Предста́тельствуй ны́не и о нас моли́твами твои́ми.

Стих: Свяще́нницы Твои́ облеку́тся в пра́вду,// и преподо́бнии Твои́ возра́дуются.

Пока́йтеся, ча́дца моя́,/ неизрече́нно бо милосе́рдие Влады́чне,/ си́це с любо́вию взыва́л еси́, свя́те,/ Оте́ц бо прие́млет ча́да Своя́ на Ве́чери,/ иде́же при́сно закала́ется Единоро́дный Сын Бо́жий,// па́дшее челове́ческое естество́ возставля́я.

Стих: Блаже́н муж, боя́йся Го́спода,// в за́поведех Его́ восхо́щет зело́.

Возлю́бим друг дру́га, бра́тие,/ я́ко любы́ от Бо́га есть,/ та́ко с Богосло́вом взыва́л еси́, о́тче,/ Христо́с бо по нас ду́шу Свою́ положи́,/ и мы до́лжни есмы́ себе́ утесня́ти,// и житие́ бли́жних облегча́ти.

Сла́ва, глас 2:

Егда́ на Христа́ и Це́рковь Святу́ю беззако́ннии ополча́хуся,/ тогда́ всенощнобде́нней моли́тве ве́рнии усе́рдне прилежа́ху./ Храм же свята́го Никола́я,/ посреде́ волн многомяте́жных обурева́емь,/ я́ко кора́бль спасе́ния яви́ся./ Ты же, о́тче, проро́чески возвеща́я, уверя́л еси́:// ве́ра правосла́вная па́ки возсия́ет.

И ны́не, Богоро́дичен.

Тропа́рь, глас 5:

Па́стырю Христо́в, о́тче Алекси́е,/ по́двигом до́брым подвиза́вся,/ ве́ру правосла́вную во мра́це беззако́ния испове́дал еси́/ и, я́ко уте́шитель и врач духо́вный,/ всех, притека́ющих к тебе́, врачева́л еси́./ Помози́ и нам, ве́рою чту́щим тя,// в любви́ к бли́жнему утверди́тися.

НА У́ТРЕНИ

По 1-м стихосло́вии седа́лен, глас 8:

На милосе́рдие Бо́жие посреде́ бу́ри жесто́кия призыва́я упова́ти,/ па́ству от звероуловле́ния лю́таго огражда́л еси́/ и, на па́жить покая́ния направля́я,/ я́ко оте́ц чадолюби́вый упа́сл еси́ ю́./ Те́мже моли́ о нас, пра́ведне Алекси́е,/ да напра́вит Госпо́дь стопы́ на́ша на путь ми́рен.

Сла́ва, и ны́не, Богоро́дичен:

Еди́на Пречи́стая Де́во и Ма́ти,/ Еди́наго от Святы́я Тро́ицы неизрече́нно ро́ждшая,/ Того́ моли́, Милосе́рдая, поми́ловати ду́ши на́ша.

По 2-м стихосло́вии седа́лен, глас 7:

Покая́ния и́стиннаго ревни́телю,/ гра́да многомяте́жнаго безбо́жие слеза́ми и моли́твою умиря́я,/ долготерпе́ние и ми́лость Влады́чню к заблу́ждшим прославля́л еси́./ Утверди́ моли́твами твои́ми, о́тче блаже́нне,/ ве́ру и наде́жду в сердца́х на́ших.

Сла́ва, и ны́не, Богоро́дичен:

Жизнь ми́ру ро́ждшая, Де́во Всенепоро́чная,/ не пре́зри мольбы́ убо́гих и немощны́х, Всеблага́я,/ и нетле́нныя жи́зни песносло́вцы Твоя́ сподо́би.

По полиеле́и седа́лен, глас 6:

Жите́йская волне́ния и печа́ли мирски́я, Алекси́е, ста́рче Моско́вский,/ глубину́ души́ твоея́, в моли́тве пред Зижди́телем припа́дающую вы́ну, не поколеба́ша./ Его́же лицезре́ти в Трисия́нном све́те ны́не сподо́бился еси́.

Сла́ва, и ны́не, Богоро́дичен:

Со Арха́нгелом Де́ве принесе́м целова́ние:/ ра́дуйся, Ду́ха Свята́го прии́мшая,/ ра́дуйся, Бо́га Сло́ва вмести́вшая,/ ра́дуйся, ве́лией та́йне воплоще́ния послужи́вшая,/ ра́дуйся, Благода́тная, Госпо́дь с Тобо́ю.

Степе́нна, 1-й антифо́н 4-го гла́са. Проки́мен, глас 4: Возвесели́тся пра́ведник о Го́споде// и упова́ет на Него́. Стих: Услы́ши, Бо́же, глас мой, внегда́ моли́ти ми ся к Тебе́. Ева́нгелие от Матфе́я, зача́ло 11.

По 50-м псалме́ стихи́ра, глас 6:

Днесь наста́ светоно́сное торжество́!/ Прииди́те, вси ве́рнии,/ восхва́лим уго́дника Бо́жия, вопию́ще си́це:/ ра́дуйся, благода́тный пра́ведниче,/ озаря́яй нас чуде́с светлостьми́;/ ра́дуйся, ди́вный уте́шителю,/ бу́рю страсте́й утиша́яй;/ ра́дуйся, те́плый моли́твенниче,/ ве́рныя посреде́ гоне́ний укрепля́яй;// ра́дуйся, пра́ведне Алекси́е, Моско́вский чудотво́рче.

Кано́н, глас 4.

Песнь 1

Ирмо́с: Отве́рзу уста́ моя́,/ и напо́лнятся Ду́ха,/ и сло́во отры́гну Цари́це Ма́тери,/ и явлю́ся, све́тло торжеству́я,// и воспою́ ра́дуяся Тоя́ чудеса́.

Припе́в: Святы́й пра́ведный о́тче Алекси́е, моли́ Бо́га о нас.

Се ны́не приступа́ю восхвали́ти свети́льника Бо́жия Алекси́я,/ ста́рца Моско́вскаго./ Укрепи́, Влады́ко Христе́, и напра́ви се́рдце и ум/ воспе́ти досто́йно свята́го уго́дника Твоего́.

Кто возглаго́лет труды́ и по́двиги твоя́, о́тче Алекси́е,/ ты бо, при́сно в служе́нии бли́жним пребыва́я,/ Всевы́шнему неизме́нно ду́хом предстоя́л еси́/ и, в ми́ре пожи́в, преми́рен яви́лся еси́.

С безпло́тными ли́ки пе́сньми немо́лчными Святу́ю Тро́ицу воспева́ти сподо́бился еси́,/ Ца́рствия Небе́снаго насле́дниче Алекси́е,/ те́мже и о прославля́ющих тя моли́, во е́же спасти́ся нам.

Богоро́дичен: Его́же трепе́щут Херуви́ми и Серафи́ми,/ во объя́тиих носи́ла еси́, Де́во Пречи́стая,/ Того́ со дерзнове́нием моли́ спасти́ любо́вию пою́щих Тя.

Песнь 3

Ирмо́с: Твоя́ песносло́вцы, Богоро́дице,/ живы́й и незави́стный Исто́чниче,/ лик себе́ совоку́пльшия, духо́вно утверди́,/ в Боже́ственней Твое́й сла́ве// венце́в сла́вы сподо́би.

На ми́лость Бо́жию упова́я,/ святи́тель Филаре́т о рожде́нии твое́м усе́рдно моля́шеся у Престо́ла Влады́чня,/ избра́нника тя Христо́ва прови́дя, о́тче,/ еще́ бы́вшу ти во утро́бе ма́терней.

Я́ко до́брая о́трасль,/ от роди́телей благочести́вых прозя́бл еси́, пресла́вне,/ от ни́хже ве́ру кре́пкую и любо́вь нелицеме́рную к Бо́гу и бли́жним восприя́л еси́.

Ревну́я вели́кому наста́внику,/ пла́менному свети́льнику Бо́жию Филаре́ту,/ и подвиго́м и трудо́м того́ после́дуя,/ Спа́су Христу́ благоугоди́л еси́, о́тче пра́ведне.

Богоро́дичен: Глаго́лы благове́щения ра́доватися Пречи́стей Де́ве Арха́нгел повеле́,/ ра́дость бо Тоя́ Рождества́ растворя́ет печа́ль Ада́мову/ и весь род челове́ческий возво́дит к весе́лию ве́чному.

Ин конда́к, глас 2:

Ве́лия труды́ любве́ и милосе́рдия подъя́л еси́,/ пра́ведный о́тче Алекси́е,/ и, от свята́го па́стыря Кроншта́дтскаго благослове́ние на по́мощь стра́ждущим прие́м,/ беды́ и ско́рби людски́я, я́ко вери́ги, на ра́мо свое́ возложи́л еси́./ Мы же, ве́дуще тя моли́твенника дерзнове́нна ко Го́споду,/ со умиле́нием зове́м ти:// моли́ Христа́ Бо́га спасти́ся душа́м на́шим.

Седа́лен, глас 8:

Яви́ Госпо́дь ве́лию ми́лость лю́дем Ру́сския земли́/ и посла́ тя, о́тче Алекси́е, избра́нника Своего́,/ луча́ми све́та Боже́ственнаго просвеща́ющаго сердца́,/ во отча́янии и ско́рбех су́щая.

Сла́ва, и ны́не, Богоро́дичен:

О Ма́ти Бо́га Сло́ва,/ ка́ко возмо́жем изглаго́лати Пречи́стое Твое́ Рождество́,/ или́ ки́ими словесы́ просла́вим непости́жное милосе́рдие Бо́жие/ и Твою́, Пренепоро́чная, любо́вь к ро́ду на́шему,/ ко спасе́нию возведе́нному Кресто́м Сы́на Твоего́.

Песнь 4

Ирмо́с: Седя́й в сла́ве, на Престо́ле Божества́/ во о́блаце ле́гце,/ прии́де Иису́с Пребоже́ственный,/ нетле́нною дла́нию, и спасе́ зову́щия:// сла́ва, Христе́, си́ле Твое́й.

Измла́да Христа́ возлюби́в и всеце́ло ду́шу в ру́це Его́ преда́в,/ кро́ток и послушли́в был еси́,/ во́лю же ма́тере твоея́ исполня́я, на путь свяще́нства вступи́л еси́/ и в нем трудолю́бно подвиза́лся еси́.

А́нгели сослужа́ху ти, о́тче,/ егда́ в безлю́днем хра́ме неуста́нно моли́твы возноси́л еси́ у Престо́ла Бо́жия./ Те́мже, укрепля́яся ду́хом и распала́яся любо́вию Боже́ственною,/ даро́в вы́шших сподо́бился еси́.

Ра́доватися повеле́ ти па́стырь Кроншта́дтский,/ егда́ свет помрачи́ся во о́чию твое́ю от рыда́ний го́рьких и слез по успе́нии супру́жницы ве́рныя,/ то́йже, к по́двигу ста́рчества тя призыва́я, рече́:/ отве́ржися себе́ и отве́рзи се́рдце прия́ти тя́жкия ско́рби и беды́ людски́я.

Богоро́дичен: К Засту́пнице и Влады́чице, и Ма́тери Спа́са на́шего сле́зно возопии́м:/ разреши́, Пресвята́я, боле́зни и ско́рби, утоли́ вся́кия ну́жды и печа́ли,/ да возра́дуемся и возвесели́мся о Го́споде.

Песнь 5

Ирмо́с: Ужасо́шася вся́ческая/ о Боже́ственней сла́ве Твое́й:/ Ты бо, Неискусобра́чная Де́во,/ име́ла еси́ во утро́бе над все́ми Бо́га,/ и родила́ еси́ Безле́тнаго Сы́на,/ всем воспева́ющим Тя// мир подава́ющая.

Яре́м ста́рчества в терпе́нии носи́вше/ и любо́вь ко Христу́, бли́жним и друг ко дру́гу име́вше,/ пра́ведне Алекси́е и преподо́бне Анато́лие О́птинский,/ ны́не в несконча́емей ра́дости торжеству́ете/ и мо́лите спасти́ся сла́вящим вы.

Ви́дя по́двиги и труды́ твоя́, ста́рче Алекси́е,/ скитонача́льник О́птинский Феодо́сий восклица́ше:/ еди́ному сие́ не под си́лу есть;/ Госпо́дь ти помога́ет, о́тче.

Дре́вним отце́м насле́дниче и О́птинским подви́жником собесе́дниче,/ светозаре́нием доброде́телей сия́я,/ во гра́де, я́ко в пусты́ни безво́дней, подвиза́лся еси́,/ слеза́ми и моли́твами ту́ю ороша́я.

Богоро́дичен: Де́во Пречи́стая, Ду́ха Свята́го Прия́телище,/ приими́ моли́твы нас гре́шных,/ очи́сти вся́кую скве́рну душе́вную,/ да просвети́мся непристу́пным све́том сла́вы Сы́на Твоего́.

Песнь 6

Ирмо́с: Боже́ственное сие́ и всечестно́е/ соверша́юще пра́зднество,/ богому́дрии, Богома́тере,/ прииди́те рука́ми воспле́щим,// от Нея́ ро́ждшагося Бо́га сла́вим.

Ра́дости испо́лнишася Моско́встии лю́дие,/ обре́тше в тебе́ засту́пника непрело́жнаго:/ пла́чущаго с пла́чущими и вражду́ющих примиря́ющаго,/ взе́млющаго на плещи́ своя́ не́мощи челове́ческия и утоля́ющаго скорбь и печа́ль.

Егда́ приспе́ вре́мя испыта́ний и во́лны нече́стия обыдо́ша зе́млю Ру́сскую,/ тогда́, Боже́ственныя любве́ испо́лнен,/ омраче́нная сердца́ просвеща́л еси́/ и науча́л еси́ лю́ди во Христе́ обрета́ти спасе́ние.

Оте́ческую любо́вь явля́я ча́дом твои́м, о́тче блаже́нне,/ моли́твою неду́жныя исцеля́л еси́ и от гла́да, сме́рти и напа́сти защища́л еси́./ Не преста́й и ны́не моли́тися за ны,/ укрепи́ во испыта́ниих, изба́ви от не́нависти и вся́кия зло́бы,/ милосе́рдие Бо́жие призыва́я.

Богоро́дичен: Гряду́щия беды́ оте́честву на́шему предвозвеща́хуся,/ из о́чию бо ико́ны Пречи́стыя Богоро́дицы Фео́доровския сле́зы истека́ху,/ пра́ведным Алекси́ем и все́ми предстоя́щими во хра́ме на моли́тве зри́мыя.

Конда́к, глас 8:

Простото́ю ве́ры высоты́ смире́ния дости́гл еси́,/ в мо́литве же и доброде́лании подвиза́яся,/ дара́ми духо́вными обогати́лся еси́/ и све́том Христо́вым просвети́лся еси́,/ помо́щниче и уте́шителю о́тче Алекси́е./ Те́мже ве́ру на́шу укрепи́,/ любви́ ко Го́споду и бли́жним научи́// и ко спасе́нию приведи́ моли́твами твои́ми.

И́кос:

Пра́ведне о́тче Алекси́е, ста́рче Моско́вский и всех правосла́вных ра́дование!/ Кто, зря светоле́пное лице́ твое́ и сия́ние о́чею твое́ю, благогове́ния не испо́лнися./ Или́ кто, слы́ша смиренному́дрыя ре́чи твоя́, не умили́ся, возжела́я в де́лании угоди́ти Богу./ Или́ кто, во мрак отча́яния впады́й и уте́шен тобо́ю быв, не пока́яся./ Или́ кто, гневли́в и злоречи́в сый, ти́хостию нра́ва твоего́ не преложи́ся./ Те́мже, свяще́нную па́мять твою́ пра́зднующе, мо́лим тя:/ ве́ру на́шу укрепи́, любви́ ко Го́споду и бли́жним научи́/ и ко спасе́нию приведи́ моли́твами твои́ми.

Песнь 7

Ирмо́с: Не послужи́ша тва́ри богому́дрии/ па́че Созда́вшаго,/ но о́гненное преще́ние му́жески попра́вше,/ ра́довахуся, пою́ще:// препе́тый отце́в Госпо́дь и Бог, благослове́н еси́.

На вся́кое проше́ние моли́твою отвещава́л еси́, ста́рче богому́дре,/ душе́ю сокруше́нною и ду́хом смире́нным Милосе́рдому Влады́це предстоя́./ Моли́ся и ны́не, хода́таю наш, о вопию́щих ве́рно:/ препе́тый отце́в Госпо́дь и Бог, благослове́н еси́.

Душа́ твоя́ чистото́ю и све́тлостию сия́я,/ о́тче незло́биве, да́ром сле́зным обогати́ся:/ Бог ми́лостив, ча́до, и мы сы́нове Его́ есмы́,/ – со умиле́нием глаго́лал еси́, науча́я взыва́ти:/ препе́тый отце́в Госпо́дь и Бог, благослове́н еси́.

Бог даде́ мне тве́рду де́тску ве́ру, – в простоте́ пове́дал еси́, о́тче пра́ведне./ Вои́стину, посреде́ злонра́вия богоме́рзкаго ве́ра твоя́ мно́гия ко спасе́нию приведе́ и научи́ воспева́ти:/ препе́тый отце́в Госпо́дь и Бог, благослове́н еси́.

Богоро́дичен: Милосе́рдая Ма́ти, не пре́зри недосто́йная моле́ния на́ша,/ со святы́ми покрови́тели хра́ма сего́ моля́щи Сы́на Твоего́/ спасти́ всех, воспева́ющих Тя.

Песнь 8

Ирмо́с: О́троки благочести́выя в пещи́,/ Рождество́ Богоро́дичо спасло́ есть,/ тогда́ у́бо образу́емое,/ ны́не же де́йствуемое,/ вселе́нную всю воздвиза́ет пе́ти Тебе́:/ Го́спода по́йте, дела́,// и превозноси́те Его́ во вся ве́ки.

В погребе́нии мое́м ра́дость обря́щете, – проро́чески рекл еси́, о́тче./ Сие́ же испо́лнися, егда́ у гро́ба твоего́ патриа́ршее благослове́ние препо́дано бысть ча́дом твои́м, взыва́ющим:/ Го́спода по́йте, дела́, и превозноси́те Его́ во вся ве́ки.

И́щущим тебе́ обрета́ешися ско́рый помо́щник и подае́ши благода́тную по́мощь,/ ты бо не́когда боля́щаго Алекса́ндра здра́ва сотвори́л еси́,/ и сы́на ма́тери возврати́л еси́ и от напра́сныя сме́рти изба́вил еси́./ Посети́ и нас, о́тче, твое́ю по́мощию, пою́щих:/ Го́спода по́йте, дела́, и превозноси́те Его́ во вся ве́ки.

Святы́я Твоя́, Го́споди, с со́нмом безпло́тных а́нгельски воспева́ют Тя./ С ни́миже но́вый уго́дник, ста́рец Моско́вский Алекси́й, совозсия́л есть, вопия́:/ Го́спода по́йте, дела́, и превозноси́те Его́ во вся ве́ки.

Богоро́дичен: Ма́ти Бо́жия Всенепоро́чная,/ я́звы души́ моея́ исцели́, сла́сти пло́ти утоли́, ум от вся́каго вре́да умири́/ и вра́жиих напа́стей изба́ви превознося́щих Тя во ве́ки.

Песнь 9

Ирмо́с: Всяк земноро́дный/ да взыгра́ется Ду́хом просвеща́емь,/ да торжеству́ет же безпло́тных умо́в естество́,/ почита́ющее свяще́нное торжество́ Богома́тере,/ и да вопие́т:/ ра́дуйся, Всеблаже́нная Богоро́дице,// Чи́стая Присноде́во.

Помози́, те́плый моли́твенниче наш,/ не малоду́шествовати во испыта́ниих кре́стных и сохрани́ти ве́рность Христу́,/ Его́же ра́ди ты гото́в был еси́ му́ки и смерть прия́ти,/ я́коже и священному́ченик Се́ргий, сын твой.

Бу́ди нам па́стырь до́брый,/ науча́я любви́ и ве́ре, и па́дающия не уста́ни воздвиза́ти,/ приведи́ ны, о́тче пра́ведный, во оби́тели Небе́сныя,/ иде́же ты в ра́дости непреста́нней пребыва́еши.

Воспева́ем богоуго́дное житие́ твое́, о́тче Алекси́е,/ в не́мже, я́ко ве́рный раб Госпо́день, ве́рен был еси́./ Научи́ нас, лука́вых и злонра́вных, неле́ностно Христу́ рабо́тати,/ да вни́дем в ра́дость Го́спода на́шего.

Богоро́дичен: Воспева́ем Сы́на Твоего́ и Бо́га на́шего,/ Ма́ти Всесвята́я, Де́во Пречи́стая,/ Его́же без истле́ния родила́ еси́ на спасе́ние на́ше и обновле́ние.

Свети́лен:

Во све́те незаходи́мем, о́тче Алекси́е досточу́дне,/ ны́не предстои́ши Престо́лу Святы́я Трои́цы со А́нгелы и все́ми святы́ми/ и мо́лиши о нас, ве́рою ублажа́ющих тя.

Сла́ва, и ны́не, Богоро́дичен:

Благода́тная Богоро́дице Де́во,/ предстоя́щи Престо́лу Сы́на и Бо́га Твоего́,/ моли́ о нас, на ми́лость Его́ упова́ющих.

На хвали́тех стихи́ры, глас 8.

Подо́бен: О, пресла́внаго чудесе́:

Ра́дуйся, первопресто́льный гра́де Москво́,/ лику́й, Це́рковь Христо́ва,/ ве́рных днесь на торжество́ пра́веднаго Алекси́я созыва́ющи,/ его́же пе́сненными гла́сы воспои́м, зову́ще:/ о светоно́сне ста́рче Алекси́е,/ ты, Престо́лу Бо́жию предстоя́,/ моли́твами твои́ми на путь спасе́ния нас наставля́еши,/ скорбя́щим душе́ю боже́ственное утеше́ние да́руеши// и о всех, прося́щих тя с ве́рою, Бо́га умоля́еши.

О, пресла́внаго чудесе́!/ Саро́вский чудотво́рец в виде́нии яви́ся/ скорбя́щей ма́тери о сы́не свое́м,/ повелева́я в престо́льнем гра́де хра́ма дости́гнути,/ иде́же пра́ведный Алекси́й, подвиза́яся,/ мно́гия лю́ди благода́тию Бо́жию врачева́ше,/ от него́же утеше́ние и наде́жду получи́вши,/ сы́на своего́ моли́твами того́ здра́ва обре́те// и просла́ви Бо́га, ди́внаго во святы́х Свои́х.

О, пресла́внаго чудесе́!/ Ду́шу за бли́жних полага́я,/ ты, пра́ведне о́тче Алекси́е,/ пред исхо́дом ча́да твоя́ утеша́л еси́:/ аз при́сно с ва́ми пребыва́ти бу́ду/ и не оста́влю моли́твами мои́ми!/ Те́мже, обетова́ние сие́ исполня́я,/ ны́не ду́хом Престо́лу Бо́жию предстои́ши,// мощьми́ же во хра́ме святе́м твое́м с на́ми пребыва́еши.

Сла́ва, глас то́йже:

Богоуго́дне и пра́ведне пожи́в,/ наста́вниче богому́дре Алекси́е,/ до́бре ста́до слове́сное упа́сл еси́/ и Небе́сных оби́телей дости́гл еси́,/ те́мже со умиле́нием вопие́м ти:/ ра́дуйся, ко́реню благи́й,/ от него́же священному́ченик сын прозябе́;/ ра́дуйся, лозо́ церко́вная,/ многоча́дный плод принесе́./ И ны́не, Престо́лу Святы́я Тро́ицы предстоя́,// не преста́й моли́тися о любо́вию тя сла́вящих.

И ны́не, Богоро́дичен, глас то́йже.

Подо́бен: О, пресла́внаго чудесе́:

О, пресла́внаго чудесе́!/ Ма́ти Бо́жия и Цари́ца/ с ли́ки безпло́тных Сил а́нгельских/ и новому́ченики, испове́дники и все́ми святы́ми/ сла́вят вку́пе вели́чие Влады́чне/ и мо́лят стране́ на́шей спасти́ся./ Мы же, правосла́вно испове́дающе,/ покланя́емся Триеди́ному и Триипоста́сному,// Всеси́льному и Всеми́лостивому Бо́гу на́шему.

НА ЛИТУРГИ́И

Блаже́нны от кано́на, пе́сни 3-я и 6-я. Проки́мен, глас 7: Возвесели́тся пра́ведник о Го́споде// и упова́ет на Него́. Стих: Услы́ши, Бо́же, глас мой, внегда́ моли́ти ми ся к Тебе́. Апо́стол ко Евре́ем, зача́ло 311. Аллилу́ия, глас 4: Пра́ведник, яко фи́никс, процвете́т и, я́ко кедр, и́же в Лива́не, умно́жится. Стих: Насажде́ни в дому́ Госпо́дни, во дво́рех Бо́га на́шего процвету́т. Ева́нгелие от Матфе́я, зача́ло 11. Прича́стен: В па́мять ве́чную бу́дет пра́ведник, от слу́ха зла не убои́тся.

Моли́тва

О всечестны́й и преблаже́нный о́тче наш Алекси́е, ди́вный ста́рче Моско́вский и Це́ркве Ру́сския похвало́ и ра́дование! Ты, ве́лию любо́вь ко Го́споду име́я и за́поведи ева́нгельския непрело́жно исполня́я, ду́шу твою́ за па́ству полага́л еси́. Приими́ ма́лое сие́ моле́ние на́ше, и я́ко в земно́м житии́ твое́м вся́ку скорбь облегча́л еси́, та́ко и ны́не, милосе́рдый моли́твенниче и хода́таю наш, испо́лни стра́ждущая сердца́ ра́достию, умоли́ Человеколю́бца Бо́га о проще́нии прегреше́ний на́ших, да, очи́стивше ду́ши покая́нием, к доброде́тельному житию́ обрати́мся.

Ей, пра́ведне о́тче Алекси́е, бу́ди нам па́стырь до́брый, на стезю́ спасе́ния наставля́яй, да моли́твами твои́ми безпоро́чно про́йдем путь жития́ на́шего и обря́щем Оте́чество Небе́сное, иде́же ты со А́нгелы и все́ми святы́ми предстои́ши Престо́лу Святы́я Тро́ицы, прославля́я Безнача́льнаго Отца́ со Единоро́дным Его́ Сы́ном и Пресвяты́м, и Благи́м, и Животворя́щим Его́ Ду́хом во ве́ки веко́в. Ами́нь.

*Утверждена Священным Синодом*

*Русской Православной Церкви*

*14.05.2018 (журнал № 37).*